સિદ્ધનાથ મહાદેવ મંદિરના ઇતિહાસની વાત કરી તો તેની સાથે અલગ-અલગ દંત કથાઓ જોડાયેલી છે. કહેવાય છે દરિયા કિનારે આવેલા આ વિસ્તારમાં ગોકર્ણ ઋષિનો આશ્રમ હતો. આશ્રમના પશુઓ આ જગ્યા પર ઘાસ ચરવા માટે આવતા હતા. પરંતુ ગાયોના ટોળામાંથી એક ગાય નિત્ય અલગ થઇ જતી ટેકરી પર ઊભી રહેતી અને ત્યાં તેના આંચળમાંથી દુધની ધારા વહેતી. આ દ્રશ્ય ગોપાલકો એ જોયા અને તેમણે ગોકર્ણ ઋષિને આ વાતની જાણ કરી અને ગોકર્ણ ઋષિએ પોતાના અંતર મનથી જોયું તો જમીનમાં શિવલિંગ હતું. ત્યારબાદ ગોકર્ણ ઋષિએ આ જગ્યા પર તપ કર્યું અને તેમના તપોબળથી આ શિવલિંગ જમીનમાંથી બહાર આવ્યું અને સિદ્ધનાથ મહાદેવના નામે મહાદેવ ઓળખાયા.